《杨子华画三首》
唐代·元稹

杨画远于展，何言今在兹。依然古妆服，但感时节移。

念君一朝古，遗我千载思。子亦几时客，安能长苦悲。

皓腕卷红袖，锦鞲臂苍鹗。故人断弦心，稚齿从禽乐。

当年惜贵游，遗形寄丹雘.骨象或依稀，铅华已寥落。

似对古人民，无复昔城郭。子亦观病身，色空俱寂寞。

颠倒世人心，纷纷乏公是。真赏画不成，画赏真相似。

丹青各所尚，工拙何足恃。求此妄中精，嗟哉子华子。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。